Sulík, Richard, poslanec NR SR (2022-09-27):
Ďakujem pekne za slovo, pán predseda. Marian, tebe ďakujem za úvod do problematiky a chcel by som sa teraz obrátiť na tých poslancov, ktorí sú v sále, a aj na tých, ktorí počúvajú na monitoroch, s jednou teda takou základnou úvahou. Ten tlak na dane je, samozrejme, vždy vysoký, ja neviem, kde sa to berie, ale drvivá väčšina politikov má, sa vyžíva v tom, má priam radosť z toho, keď cudzím ľuďom zoberú ich peniaze a potom tieto peniaze, ktoré vyrobili, vytvorili cudzí ľudia, idú rozdávať, že to ja som vám dal. Milí dôchodcovia, ja som vám dal. To máte odo mňa. Robil to v minulosti Robert Fico s obľubou a momentálne to robí aj celkom rád Igor Matovič alebo pán Krajniak. No a... (Reakcia z pléna.) Nejakí ste tam veľmi citliví, ako si prečítajte zopár statusov na moju adresu od neho a potom, prosím vás, tu vykrikujte, ale no... No a to, čo sme teraz navrhli, tak to má nasledovnú pointu, že v poriadku, ak existujú dane, ktoré môžu byť oprávnené, ako ja mám strašný problém s formuláciou že správne dane. Dobré dane, hej? Poviem, dobrá daň neexistuje. Ale povedzme, že spoločnosť si povie, no niečo, čo je veľmi fuj, nechceme zakázať, chceme to zdaniť, tak dobre. A keď už máme takéto dane zavádzať, tak bolo by veľmi vhodné, aby tie peniaze neskončili niekde, že zamestnajú sa ďalší úradníci. Napríklad v tom tzv. prorodinnom balíčku Igor Matovič vymyslel, že bude zamestnaných ďalších 500 úradníkov na to, aby kontrolovali voľnočasové poukazy, ktoré medzičasom síce nebudú alebo budú inokedy, budú neskôr, a každopádne ale 500 úradníkov sa má zamestnať. V tejto dobe, aby štát zamestnal 500 úradníkov, jednak je to už aj pomerne veľká položka, 500 ľudí, ale zároveň je to, to je čistá provokácia pre tých, ktorí teda tak rozmýšľajú, napríklad aj tí dôchodcovia alebo ľudia, ktorí majú nízke príjmy, že z čoho zaplatia účty. Tak len takto štát zamestná 500 úradníkov, lebo Igor Matovič si povedal. To, čo my navrhujeme, je, že v poriadku, zaveďme teda niektoré dane, po ktorých spoločnosť kričí, že áno, ale zároveň znížme iné dane, ktoré pomôžu ľuďom viac ako tie dane, ktoré by sme zaviedli alebo zvýšili. A kľúčový poznatok pri tejto úvahe je ten, že pomôcť ľuďom môžte aj tým, že im peniaze nezoberiete, nielen tým, že niekomu peniaze zoberiete a potom im budete rozdávať, že tuto to je od nás, to je odo mňa, milí voliči, ale pomôcť ľuďom sa dá aj tak, že im peniaze nezoberiete. Napríklad také koncesionárske poplatky, tunak vidím pána poslanca Jarjabka, ten si bude možno ešte pamätať našu debatu spred možno dvanástich-trinástich rokov, kedy sme robili referendum za zrušenie koncesionárskych poplatkov. Ste argumentovali, pán Jarjabek, že však to sú len nejaké, to je len nejakých 10 centov denne alebo 15, že to je vlastne nič. No, je to 50 euro ročne, koncesionárske poplatky, a práve keďže je to fixná suma 50 eur, tak pre chudobnú rodinu je to ďaleko viac tých 50 eur ako pre bohatú. Ak zrušíme koncesionárske poplatky, tak, samozrejme ten rozpočet bude niekde, tie peniaze budú niekde chýbať, tak tie budú chýbať v STV, v RTVS, tak tie peniaze vyberme cez nejakú vyššiu daň. No a takto sme navrhli spolu s Marošom Viskupičom taký, také kvarteto daní. Že v poriadku, zdvihnime štyri dane a ten výnos z nich bude podľa našich prepočtov 370 mil. eur, iné štyri dane znížme v rozsahu 370 mil. eur. Je tam spotrebná daň z alkoholu, tá už dnes teda neprešla, väčšina Národnej rady si myslí, že spotrebnú daň z alkoholu netreba zvyšovať, potom je tam daň z hazardu, to je to, čo je teraz práve v rozprave, potom je tam daň z, tzv. daň z rúry, to dokonca si myslím, že má zmysel ju zavádzať, preto lebo na ňu sa, na daň z rúry sa neplatí žiadna daň z nehnuteľnosti, pričom nad rúrou je tzv. ochranné pásmo, nedá sa tam napríklad stavať. Kto vlastní taký pozemok, má ho tu mierne znehodnotený, čiže tá daň z rúry je oprávnená, no a potom posledná je ešte daň z ruskej ropy. Tak uvidíme, ako sa k tomu postavia poslanci. No, tieto štyri dane urobia 368 mil., teda 370 výnos. A teraz čo chceme znížiť? Tak navrhli sme, znížme DPH na gastro. To gastro, ktoré tu počas korony dva roky si teda hodne vytrpelo a všetci prevádzkovatelia volajú, prosíkajú o to, aby daň z gastra, DPH na gastroslužby klesla tak ako na hotelové; pozor, my to už dnes máme, na hotely máme daň DPH 10 %, nie 20. A dnes sme navrhovali, že aby aj na gastroslužby bola znížená DPH, ale nie, bohužiaľ, táto daň neprešla. Tu ma tak aj prekvapilo hlasovanie napríklad poslancov SMER-u alebo aj, neviem, ako hlasovalo ĽSNS, lebo ako žiaden rozumný človek nemôže mať niečo proti tomu, že gastroslužby budú o 10 % lacnejšie alebo ak aj nie hneď, tak že tí, čo prevádzkujú tie reštaurácie a čo tak dostali, dostali to do dna vyžrať, celý ten covid, však sme ich zatvárali v kuse, že teraz by sa im trochu viac darilo. Tretia daň, ktorú chceme znížiť, je práve to spomínané, pán poslanec Jarjabek, zrušenie koncesionárskych poplatkov. To pomôže chudobným rodinám najviac. Každej jednej. 50 eur. Bohatá rodina si to možno ani nevšimne, ale tá chudobná, pre ňu je to rodinný obed. A možno dva. Štvrtá daň, ktorú navrhujeme znížiť, je DPH na pohonné hmoty, tak ako to majú v Poľsku, a tam opäť to pomôže ľuďom. Preto lebo firmy si DPH odrátajú, tí z toho nemajú nič, aká vysoká je DPH na pohonné hmoty. A bohatí ľudia majú tie svoje luxusné autá poprihlasované na kadejaké firmy. Tiež z toho nemajú nič, lebo tú DPH si aj tak odrátajú. Ale práve chudobní ľudia, tam pán dôchodca má škodovečku 30-ročnú, ktorú chce niekedy povedzme prevetrať, raz za mesiac, on pocíti tú nižšiu DPH. Takže sme si spolu s Marošom Viskupičom, našim tímlídrom pre verejné financie, povedali, že navrhneme takéto, takéto štyri páry daní, s tým by predsa nikto nemal mať problém. No a zrazu sa ale dnes ukázalo, že s tým prvým párom, to bola, to bolo hlasovanie dnes, zvýšenie dane z liehu a zníženie DPH pre gastroslužby, že s týmto nemá problém iba 45 poslancov a ostatných odhadom sto si myslí, že je nesprávne zvyšovať daň z liehu, ktorá nebola zvýšená, neviem, 15 rokov odhadom alebo vyše 10 (?) a znížiť DPH na gastro. Iba 45 poslancov si myslí, že je správne zvýšiť daň z liehu, čo sa nezvyšovala vyše 10 rokov a je absolútna, hej, a znížiť DPH na gastro. A odhadom 100 poslancov si to nemyslí. Tak na záver môjho prejavu, sa mi aj končí čas, chcel by som apelovať na tých, ktorí možnože ešte pri tých ostatných troch daňových pároch, ktoré predkladáme, zvažujú, že by možnože prehodnotili, že by si povedali áno, zvýšme niektoré dane, ktoré, z ktorých priamo ľudia neťažia, ktoré priamo ľudia neplatia, a znížme, znížme, nemusí ísť všetko cez úradníkov, vôbec, vôbec. Jednoducho znížime dane. Znížiť dane je krásna vec, lebo nepotrebujete na to žiadnych úradníkov, žiadnych 500 ľudí navyše, ktoré budú, ktorí budú kontrolovať a rozdeľovať peniaze, ktoré sme zobrali cudzím ľuďom, ktoré vytvorili cudzí ľudia, a my prídeme a z pozície sily im ich zoberieme a potom to ideme rozdávať niekde. Tak to vôbec to teraz nebude, my len budeme menej daní vyberať. No tak možno, keď už to neprejde, tak ale možno sa nájde aspoň viac ako 45 hlasov, ako to bolo v tom prvom prípade. Ďakujem vám pekne za pozornosť.